Inge-Lene Ebdrup (V), 2005-06-17:
Bølgerne er gået højt forud for debatten om dette forslag, både forud for førstebehandlingen og mildest talt også mellem første- og andenbehandlingen – en debat, der efter min mening mere har været båret af, at det er nemmere at have de rigtige holdninger end at forholde sig til fakta.
De rigtige holdninger kan ingen, heller ikke Venstre, være uenig i, nemlig at afhængighedsskabende tilsætningsstoffer i tobak er af det onde, og at disse skal begrænses mest muligt.
Der er dog en meget stor forskel på at have de rigtige holdninger og så i realiteten at kunne omsætte disse holdninger til virkelighed.
Det er, som om en stor del af Folketinget, nemlig Enhedslisten, SF og Dansk Folkeparti, fuldstændig har sat sig ud over fakta og realiteter for at kunne fremstå som dem, der har de rigtige holdninger.
Det virker næsten, som om dette forslag fuldstændig flytter fokus fra det, det virkelig handler om, nemlig det virkelig farlige, den største dræber: nikotinen.
Lad mig derfor med det samme rette en misforståelse, som jeg synes breder sig.
Kære rygere: Det vil stadig være farligt at ryge, selv om afhængighedsskabende tilsætningsstoffer begrænses, og det ændrer heller ikke på, at nikotinen er det altoverskyggende vanedannende stof.
Og ingen forestiller sig vel, at vi fjerner nikotinen fra cigaretter, og at rygerne så kunne få en tot halm at ryge på, vel?
Men når det er sagt, vil jeg også tilkendegive, at Venstre er meget optaget af, at vi finder metoder og fora, hvormed og hvori vi kan begrænse de afhængighedsskabende stoffer i tobak.
Den debat, Enhedslisten har sat gang i med dette forslag, har også været medvirkende til, at vi nu trods alt har et lidt større overblik over, hvor der skal tages fat.
Debatten har bare slet, slet ikke ændret på, at det, der virkelig ville flytte noget i denne kamp mod afhængighedsskabende tilsætningsstoffer, er en grænseoverskridende indsats på europæisk plan.
Vi har i udvalgsarbejdet fået afklaret mange ting og fået mange myter hævet op til fakta.
For det første findes der i dag ikke den tilstrækkelige viden eller de nødvendige kriterier for eller M054S48724959subh.fm Page 4954 Tuesday, November 8, 2005 4:34 PM metoder til at måle et tilsætningsstofs afhængighedsskabende effekt.
Ekspertisen findes simpelt hen ikke noget sted i verden.
Det skyldes, at det er meget komplekse målinger, der skal foretages.
Et tilsætningsstof virker nemlig ikke på samme måde i naturlig tilstand, når det bliver blandet, og når det bliver brændt af.
Der har i debatten været påstande fremme om, at især Tyskland og Østrig skulle have metoder til at måle tilsætningsstoffers afhængighedsskabende effekter.
Disse påstande er ikke korrekte.
I Tyskland har man en positiv- og negativliste over tilsætningsstoffer, men ikke med specifikt fokus på det afhængighedsskabende.
Østrig har ikke positivlister og ingen forbud mod tilsætningsstoffer.
Man undersøger i øjeblikket mulighederne for at lave forbud, men som vi har oplevet i Danmark, har man fra Østrigs side ikke kunnet finde dokumentation for tilsætningsstoffernes virkning og slet ikke i afbrændt tilstand.
Der er dog udbredt enighed om, at ammoniak er medvirkende til, at nikotin bedre optages i kroppen.
Jeg vil i den forbindelse indskyde, at ammoniak er det eneste tilsætningsstof, som vi i udvalgsarbejdet reelt har kunnet diskutere, da det er det eneste, der blot er en smule dokumentation for virkningen af.
Dog er det blevet oplyst, at ammoniak dels er naturligt forekommende i tobak, hvorfor det ikke kan fjernes, dels at den virkning ekstra tilsat ammoniak har, nemlig et bedre optag af nikotin, kan opnås ved at erstatte ammoniakken med andre stoffer.
Derfor virker det, som om jagten på enkeltstoffer vil blive nyttesløs.
Derfor er vi i Venstre meget mere interesserede i at finde løsninger på problemerne med det øgede optag af nikotin.
Det kunne være i forskningen i pH-værdier, at dette svar skal findes, men det kan jeg ikke som politiker – jeg er ikke forsker – på saglig grund vurdere.
Dernæst har vi mod slutningen af udvalgsarbejdet fået oplysninger om de økonomiske konsekvenser af dette forslag.
Hvis Danmark skulle gå enegang i denne forskningsmæssigt meget svære opgave, ville det koste et sted mellem 60 mio. kr. og 120 mio. kr.
Der er selvsagt stor usikkerhed om tallet, men vigtigere er det, at der er stor usikkerhed om, hvorvidt de store investeringer overhovedet ville bære frugt, simpelt hen fordi det ikke er lykkedes at tilvejebringe resultater på dette område andre steder i verden.
Også af denne grund mener vi, at der er behov for yderligere drøftelser.
På europæisk plan har arbejdet med at gøre fælles front mod afhængighedsskabende tilsætningsstoffer været på vej gennem flere år.
Denne kamp har den danske sundhedsminister nu bedt om at få opprioriteret, hvorfor vi også mener, at det må være reelt at afvente rapporten om ingredienser i tobak fra Europa-Kommissionen, som i øvrigt kommer i denne måned, og derefter fortsætte de danske overvejelser, ligesom WHO’s konference i februar måske giver nogle svar.
Vi mener derfor, at det er en halsløs gerning at vedtage dette beslutningsforslag, både fordi opgaven løses bedre i fælleseuropæisk regi, og fordi fakta i denne sag er, at vi mangler metoder og viden – metoder og viden, som vi i Danmark meget tvivlsomt kan fremskaffe, uanset anstrengelserne og uanset, hvor mange penge vi bruger.
Jeg må også retfærdigvis tilføje, at vi i Venstre også overvejer, hvordan eventuelle midler til dette område kunne bruges bedst muligt.
Vi stiller os selv det spørgsmål, om et beløb i størrelsesordenen 100 mio. kr. ville være bedre brugt på rygestopkurser og bedre information om konsekvenserne af rygning, netop ud fra det faktum, at de afhængighedsskabende tilsætningsstoffer ikke ændrer på, at det er nikotinen, der gør det dødsensfarligt at ryge, og at det til syvende og sidst er nikotinen, der er den største afhængighedsskaber.
Til sidst vil jeg blot slå fast, at vi er endog meget optaget af rygningens dødelige virkninger for både rygerne og for dem, der opholder sig meget sammen med rygere, hvorfor vi også meget aktivt følger den debat, regeringen har iværksat om rygning i det offentlige rum.
Venstre ønsker fokus holdt fast på, at mange hvert år bliver syge, og at flere tusinde hvert år dør af rygerelaterede sygdomme.
Derfor mener vi, at dette beslutningsforslag på trods af, at det umiddelbart indeholder alle de rigtige holdninger, hverken i praksis eller teoretisk kan gennemføres fuldt ud, hvorfor vi mener, at det mest reelle er at afvise det.
Vi afviser dog ikke at fortsætte debatten og jagten på M054S48724959subh.fm Page 4955
Tuesday, November 8, 2005 4:34 PM
løsningen på, hvordan de afhængighedsskabende tilsætningsstoffer, der findes i tobak, fjernes.